En 58 år gammel mann fra Bergen leste i går gjennom en sak i sin helhet og tenkte seg om før han skrev ned sin mening om den i kommentarfeltet.

– Det var veldig uvant, sier mannen.

– Jeg hadde tenkt å gjøre som jeg alltid gjør – å kun se på tittel og bilde før jeg hamrer ned noe i sinne – men så fortsatte jeg bare å lese.

Og mens mannen leste, fikk han stadig større kunnskap om saken og hva den egentlig handlet om. Han lærte også mye han ikke kunne fra før om vedkommende som var intervjuet, og flere av fordommene han bar på ble motbevist.

– Det viste seg at hun ikke var idiotfeministrødstrømpehelvete som jeg syntes det så ut som på bildet, sier 58-åringen.

En annen artig konsekvens var at mannen slapp å få masse kommentarer etter sin kommentar der folk ba ham lese saken fordi han spurte om noe som allerede sto der eller hadde misforstått totalt hva saken handlet om.

– Dette var absolutt noe nytt og spennende, sier mannen.

– Vil du anbefale dette til venner og bekjente?

– Nei, egentlig ikke. Det tar for langt tid. Jeg kommer ikke til å klare å opprettholde statusen min som toppkommentator på nettavisene hvis jeg skal sette meg inni alt jeg vil mene noe om.

– Litt som politikere, altså?

– Ja, det er jo det jeg føler at jeg burde ha vært.